
ПРЕДЛОЖЕНИЕ
От Инж. Жасмина Лазарова 
За Кмет на Община Трявна 


ОТНОСНО: Откриване на процедура по провеждане на конкурс за възлагане на управлението на „МБАЛ д-р Теодоси Витанов“ ЕООД

 
УВАЖАЕМИ ОБЩИНСКИ СЪВЕТНИЦИ,

С Решение № 85 от 30.07.2026 г.  на Общински съвет – Трявна бе открита конкурсна процедура за избор на управител на общинското лечебно заведение „Многопрофилна болница за активно лечение  „Д-р Теодоси Витанов” ЕООД.  В законоустановения срок за провеждане на конкурса се установи, че е постъпило едно заявление, заведено в деловодството на Община Трявна - вх. №0500-141/15.09.2026 г. Въз основа на направените констатации, подробно разглеждане на документите в тяхната взаимна обвързаност комисията, заключи че  представените от кандидата документи не отговарят на изискванията  и единодушно   реши: да  не  бъде допуснат  до следващ   етап в конкурса – оценяване на бизнес-програмата за развитие на дружеството през следващите 3 (три) години. 
     С оглед на горното и на основание изискванията на Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения, конкурсната процедура е прекратена с Решение на Общински съвет Трявна.
Срокът на договора за възлагане на управлението на „МБАЛ д-р Теодоси Витанов“ ЕООД, сключен с Д-р Татяна Станчева на 22.10.2021г., изтича на 22.10.2026г.
Съгласно изискванията на Закона за публичните предприятия, чл. 21. (1) Всички членове на органите за управление и контрол се избират и назначават след провеждане на конкурс. Договорите за управление и за контрол в публичните предприятия се сключват за срок от 3 до 5 години, съобразно средносрочните цели на конкретното предприятие, съгласно чл. 7 от Правилника за прилагане на Закона за публичните предприятия.
За да бъде спазена тази разпоредба на закона е необходимо провеждането на конкурс за възлагане управлението на МБАЛ „Д-р Теодоси Витанов“ ЕООД. Конкурсът следва да се проведе при условията на Наредба № 9 от 26.06.2000 г. за условията и реда за провеждане на конкурси за възлагане управлението на лечебни заведения, както и на Правилника за прилагане на Закона за публичните предприятия.
Съгласно чл. 3 от Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения, органът, упражняващ правата на едноличния собственик на капитала в лечебното заведение взема решение за провеждането на конкурс за възлагане на управлението, което съдържа обект на конкурса, изисквания към кандидатите, необходимите документи, мястото и срока, в който да бъдат подадени, темите, предмет на събеседването, дата, час и място на провеждане на конкурса.
Общинският съвет следва да назначи комисия за организиране и провеждане на конкурса и да определи нейния състав - членовете й, председателя и секретаря й като съгласно чл. 5, ал. 3 от горепосочената Наредба комисията е в състав от 5 (пет) души, от които поне един правоспособен юрист и един магистър по медицина. Членовете на комисията, с изключение на лицата по чл. 5, ал. 2 от Наредбата, получават възнаграждение, определено от Общинския съвет. На основание чл. 6 от Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения в комисията като член задължително се привлича представител на Регионална здравна инспекция.
Конкурсът се обявява в един централен и/или местен вестник, както и на интернет страница на общината най-малко 30 (тридесет) дни преди крайния срок за подаване на заявленията за участие.
Едновременно с вземането на решението за провеждане на конкурс едноличният собственик на капитала утвърждава и проект на договор за възлагане на управлението на дружеството и определя възнаграждението на управителя.  Съгл. чл. 56, ал. 4 от ППЗПП Управителите на публични предприятия – дружества с ограничена отговорност, получават възнаграждение, определено при стойност на една бална единица, равна на минималната месечна работна заплата, установена за страната за съответния месец.  Като съгл. ал.13, чл. 56 по решение на органа, упражняващ правата на държавата, съответно на общото събрание, в договорите за управление и контрол могат да бъдат определяни и по-ниски възнаграждения чрез намаляване на определените в ал. 3 – 5 стойности на една бална единица, включително в случаите по ал. 6.
С оглед на гореизложеното предлагам на Общински съвет да вземе следното:


Р Е Ш Е Н И Е:

На основание чл. 21, ал. 1, т. 23 и ал. 2 от ЗМСМА, във връзка с чл. 1, ал. 3, чл.21, ал.1 от Закона за публичните предприятия, чл.65 и чл.68 от Правилника за прилагане на Закона за публичните предприятия, при условията на чл.21, ал.2 от Закона за публичните предприятия,  чл. 2 чл. 3, ал. 1, ал. 2 и 3, чл. 5 и 6 от Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения, Общински съвет Трявна.



РЕШИ:

1.	Открива процедура по провеждане на конкурс по реда на Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения за избор на управител и възлагане на управлението на „МБАЛ „Д-р Теодоси Витанов“ ЕООД - гр. Трявна, ЕИК 107505537, за срок от 3 (три) години, считано от датата на сключване на договора, при следните условия:

1.1. Изисквания към кандидатите:
· Да притежават образователно-квалификационна степен „магистър“ по медицина, съответно дентална медицина, и квалификация по здравен мениджмънт или лица с образователно-квалификационна степен „магистър“ по икономика и управление и с придобита образователна и/или научна степен, специалност или преминато обучение за повишаване на квалификацията по чл. 43 от Закона за висшето образование в областта на здравния мениджмънт;
· Да имат най-малко 5 (пет) години трудов стаж като лекар, съответно лекар по дентална медицина, или икономист; кандидатите, притежаващи образователно- квалификационна степен „магистър“ по медицина, съответно дентална медицина, да имат придобита специалност;
· Да не са осъждани на лишаване от свобода за умишлени престъпления от общ характер, освен ако са реабилитирани;
· Да са пълнолетни, дееспособни физически лица, за които не важат забраните по чл.20,ал.1, т.3-13 и ал.2 от Закона за публичните предприятия.

1.2. Необходими документи, място и срок на подаването им:
Необходими документи:
•	Заявление за участие с посочен адрес за кореспонденция, имейл и факс/ако има такъв/ - свободен текст;
•	Автобиография (CV);
•	Дипломи за образователно-квалификационна степен, съгласно изискванията - собственоръчно заверено копие. Квалификация за здравен мениджмънт, по смисъла на Наредба № 9/26.06.2000 г. за условията и реда за провеждане на конкурси за възлагане на управлението на лечебните заведения, се удостоверява с документи посочени в §3 от заключителните разпоредби на същата наредба;
•	Документи за трудов и/или служебен стаж - в собственоръчно заверено четливо ксерокопие;
•	Декларация за липса или наличие на обстоятелствата по чл.20, ал.1, т.3-13 и ал.2 от Закона за публичните предприятия
•	Свидетелство за съдимост, издадено не по-рано от 30 (тридесет) дни преди датата на подаване на документите с посочване целта за издаване;
•	Документ за самоличност - представя се на комисията за провеждане на конкурса за справка;
•	Бизнес-програма за развитие на дружеството през следващите 3 (три) години, която се предоставя в отделен запечатан плик, съдържаща конкретни дейности и икономически показатели, които управителят трябва да постигне за периода на управление на МБАЛ „Д-р Теодоси Витанов“ ЕООД, съгласно чл. 58 от ППЗПП, както следва:
А.	Описателна част:
· Потребности от болнична помощ в община Трявна. Място и роля на МБАЛ в системата на здравеопазването и обхват на медицинските услуги, съобразени с потребностите на населението;
· Обща информация за МБАЛ „Д-р Теодоси Витанов“ ЕООД, в т.ч. области на дейност, мисия, визия, общи стратегически цели и др.;
· Състояние на МБАЛ „Д-р Теодоси Витанов“ ЕООД, в т.ч. финансово-икономическо, организационна структура и др.
Б.	Аналитична част:
· Анализ на пазара, пазарните позиции, конкурентна среда;
· Допускания за развитието на икономическата среда и перспективи на предприятието;
· Анализ на основните рискове.
В.	Прогнозна част:
· Прогнозни финансови отчети за тригодишния период, разработени във варианти според направените допускания;
· Конкретни стойности на ключовите показатели за изпълнение на финансовите и нефинансовите цели за прогнозния период по години
· Инвестиционен план или програма, ако се предвиждат инвестиции, основните инвестиционни обекти, влияещи на прогнозните финансово-икономически показатели
· Ремонтна програма за предприятието, ако дълготрайните материални активи изискват ремонтни дейности, оказващи съществено влияние върху финансовото му състояние.
Плановият хоризонт на бизнес програмата е тригодишен, като за базова се приема годината, предхождаща първата година от прогнозния период. Бизнес програмата се актуализира ежегодно. 

Данните, свързани със съдимостта на кандидатите, се установяват служебно по реда на чл. 356 от Наредба № 8 от 26.02.2008 г. за функциите и организацията на дейността на бюрата за съдимост.
Забележка: Електронното служебно свидетелство за съдимост се издава за лица, за които не са съставяни бюлетини за съдимост, включително и по чл. 78а от НК. В останалите случаи, както и за лицата, родени в чужбина, свидетелство за съдимост се издава по общоустановения ред и следва да се представи от кандидата.
В срок до 10 дни след оповестяване на конкурса на електронната страница на общината кандидатите могат да получават от МБАЛ „Д-р Теодоси Витанов“ ЕООД документи относно структурата и длъжностното щатно разписание на персонала.
Данни за финансовото състояние на дружеството могат да се получат от годишните финансови отчети, които са обявени в Търговския регистър по партидата на дружеството и са общодостъпни.

1.3. Място и начин за подаване на документите:
· Гр. Трявна, ул. „Ангел Кънчев“ № 21, Деловодство на Община Трявна.
· В общ запечатан плик се поставя заявлението, заедно с два допълнителни запечатани плика, съдържащи:
· ПЛИК 1 (запечатан) – необходимите документи, удостоверяващи съответствието на кандидатите с изискванията за участие;
· ПЛИК 2 (запечатан) – разработената бизнес-програма.
Документите се подават лично или чрез пълномощник. За всяко подадено заявление се издава удостоверение, в което се посочват името на подателя, датата и часът на приемането му.

1.4. Срок за подаване на документите:
•	В рамките на работното време на общинска администрация, в 30- дневен срок от датата на публикуване на обявата за провеждане на конкурса на електронната страница на общината. Ако последният ден от срока е неприсъствен, срокът изтича в първия следващ присъствен ден.

1.5.  Срок за провеждане на конкурс:
· Конкурсът да се проведе в първия работен ден след изтичане на 35 (тридесет и пет) календарни дни от публикуването на обявата за провеждане на конкурса. Ако денят е неприсъствен, конкурсът да се проведе в първия следващ присъствен ден. Провеждането на конкурса е както следва:
I  eтап - комисията отваря пликовете по реда на тяхното постъпване в присъствието на явилите се кандидати, подали заявление за участие и проверка на съответствието на представените документи с предварително обявените изисквания. До участие на II етап не се допускат лица, които не са представили всички необходими документи или представените документи не удостоверяват изпълнението на изискванията, определени в решението на Общински съвет - Трявна или същите са с невярно съдържание. Комисията по подбора има право да извършва проверки на истинността на декларираните обстоятелства или представените документи. Комисията съставя списък на допуснатите и недопуснатите до участие на II етап на конкурса кандидати, който се обява на таблото в сградата на общината и общинския сайт. В случаите, когато няма подадени кандидатури, комисията предлага на Община Трявна да се удължи срокът на подаване на заявленията с 15 календарни дни, като решението се публикува в поне един централен и/или местен вестник и на официалната страница на община Трявна. В случаите, когато след удължаване на срока, няма кандидат, Община Трявна прекратява процедурата по конкурса;
II  етап - комисията отваря пликовете с представените от допуснатите до втория етап участници бизнес програми за развитие на дружеството през следващите 3 (три) години и извършва оценяване в съответствие с критериите за оценка. До събеседване се допускат кандидатите, получили оценка на бизнес-програмата си не по-ниска от много добър 4.50 по шестобалната система. В случаите, когато всички кандидати са получили оценка, по-ниска от 4,50, комисията прекратява процедурата по конкурса и взема решение за провеждане на нов конкурс. Комисията съставя списък на допуснатите и недопуснатите до участие на III етап на конкурса кандидати, както и денят и часът на провеждане на събеседването с допуснатите кандидати. Списъкът се обявява на таблото в сградата на общината, на електронния сайт на общината и на допуснатите до събеседване кандидати с писмо или по имейл или по факс.
III  етап - събеседване с допуснатите кандидати
Преди провеждане на събеседването комисията формулира въпроси, които се задават на всеки кандидат. Теми на събеседването:
•	Мотиви за кандидатстване за управител на лечебното заведение.
•	Нормативната уредба в областта на здравеопазването
•	Особености и характеристики на дейността на публичното предприятие;
•	Приоритети и виждания за финансовата политика на дружеството. Източници на финансиране
•	Органи на управление на публичното предприятие - права и задължения.
•	Проверка на комуникативни, управленски и организационни способности;
•	Проверка на способност за обективна преценка.
Комисията има право да зададе и други допълнителни въпроси от областта на здравния мениджмънт, действащата нормативна уредба, прилагана при управлението на лечебното заведение.
По време на събеседването членовете на комисията задават на кандидатите въпроси и преценяват качествата им въз основа на критериите за оценка.


1.6.  Критерии за оценка:
А. Критерии за оценка на бизнес-програмите на кандидатите:
•	Съответствие на бизнес-програмите с нормативната уредба
•	Съответствие на формулираните цели и задачи с вида на лечебното заведение и с предмета на дейност;
•	Анализ на здравно-демографски и здравно-икономически показатели;
•	Съответствие на разработената бизнес-програма с обективното състояние на лечебното заведение;
•	Логическа структура на бизнес-програмата;
•	Степен на практическо прилагане на придобитите теоретични познания.
Б. Критерии за оценка на качествата на кандидатите по време на събеседването:
•	Обосновано представяне на приоритетите и задачите на лечебното заведение;
•	Степен на познаване на нормативната уредба;
•	Способност да се планират и взимат управленски решения;
•	Административни умения, професионални и делови качества;
•	Комуникативни способности и организационни способности;
•	Способност за обективни преценки и представяне на адекватно разрешение на конкретен проблем.
Оценката на бизнес-програмата и оценката на събеседването с кандидата се формират по шестобалната система като най-високата е отличен 6.00 при точност на оценката 0,25. Оценките на комисията се формират като средноаритметично от оценките, поставени от всеки член на комисията за всеки от критериите.
До крайното касиране се допускат кандидатите, получили средноаритметична оценка от бизнес-програмата и събеседването не по-ниска от много добър 4.50 по шестобалната система.

1.7.  Оценяване резултатите на кандидатите:
Всеки член на комисията за провеждане на конкурса вписва в „Индивидуална оценъчна карта“ оценките по отделните критерии на бизнес-програмата;
Общата оценка на всеки оценяващ е средноаритметична от оценките по отделните критерии; Общият резултат на всеки кандидат на бизнес-програмата е средноаритметичен от общите резултати на всички членове на комисията и броя им;
Резултатите се нанасят в обобщена оценъчна карта на комисията за бизнес- програмата и се подписват от членовете на комисията. Общият резултат е средноаритметичен от сбора на резултатите на отделните членове и броя им; При събеседването с всеки кандидат членовете на комисията попълват „Индивидуална оценъчна карта“ на кандидатите от проведеното събеседване. Общата оценка на всеки оценяващ е средноаритметична от оценките по отделните критерии;
Резултатите се нанасят в обобщена оценъчна карта на комисията за проведеното събеседване с кандидата и се подписва от членовете на комисията. Общият резултат е средноаритметичен от сбора на резултатите на отделните членове и броя им;
Резултатът от конкурса за всеки кандидат е сбор от оценката от бизнес- програмата и събеседването и се вписва в обща оценъчна карта. За спечелил конкурса се обявява кандидатът, получил най висок общ резултат от оценката от бизнес- програмата и събеседването.
Протоколът от проведения конкурс, заедно с оценъчните карти, се представят на кмета на общината след приключване на конкурса;
При равен резултат на двама или повече от кандидатите окончателният избор ще се извърши по реда на чл. 10 от Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения.



2.	Определя комисия за провеждане на конкурса:
Председател:………………………………..….	
Секретар: ………………………………………	
Членове:
1. ………………………………………. юрист	
2. ……………………………………….
3. Представител на Регионална здравна инспекция - Габрово / Директора на РЗИ или упълномощено от него лице /
Резервни членове:
1. …………………………………….…….юрист
2. Директор на РЗИ Габрово или упълномощен от него служител на РЗИ Габрово 3 ……………………………………………магистър по медицина
Определя еднократно възнаграждение на председателя и членовете на комисията в размер на ……………….	

3.	Конкурсът да се обяви в един местен вестник и в официалната интернет страница на общината като обявата да предхожда с не по-малко от 30 (тридесет) календарни дни преди крайния срок за подаване на заявленията за участие.

4. За всички други неуредени въпроси се прилагат разпоредбите на Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения, Закона за публичните предприятие и Правилника за прилагане на Закона за публичните предприятие.

5.	Утвърждава проект на Договор за възлагане на управлението на „МБАЛ д-р Теодоси Витанов“ ЕООД, съгласно Приложение № 1 от настоящото решение.
6.  Определя стойност на една бална единица в размер на…………………..

Приложения:
1. Проект на Договор.



ИНЖ. ЖАСМИНА ЛАЗАРОВА
За Кмет на Община Трявна
Съгл. Заповед 734/14.10.2026г. 

Съгласували: 


Мариета Ганева
Директор Дирекция БФ

Константин Фъртунов
Юрисконсулт на Община Трявна         

Изготвил:
Стеляна Бонева
Директор Дирекция УТЕОС

Жасмина Лазарова


